
STEPHANIE BOND

3 leksjoner i kjærlighet

–del 2


Kjære leser!

Har du noensinne snublet over en gammel dagbok fra oppveksten eller et brev du skrev da du gikk på high school eller college? Det er morsomt og av og til ganske avslørende å oppdage hva du tenkte da du var yngre, hva som var viktig for deg.



Avgangsstudentene ved Covington Women’s College som fulgte introduksjonskurset i seksualpsykologi (av studentene omtalt som «Sex for nybegynnere»), fikk i oppgave å skrive ned sine innerste seksuelle fantasier i form av et brev stilet til dem selv. Brevet ble forseglet og arkivert under en kode som sikret anonymitet i ti år. Deretter skulle det sendes til dem.



Da flyvertinnen Zoe Smythe leser sitt brev, er hun på vei til et par dovne fridager i den australske byen Sydney før hun skal sette kursen hjem til USA for å gifte seg. De pirrende ordene hun skrev for mange år siden driver henne til å kaste seg ut i en siste, heftig affære med en kjekkas av en australier… Vil hun noensinne få lyst til å reise hjem igjen?



Jeg håper du vil like det sensuelle eventyret!

Stephanie Bond


Til Brenda, naturligvis.

For at du våget å slippe tøylene. 


Første kapittel

Bare tenk over det. Dette er din siste tur som ugift kvinne.

Zoe Smythe fortsatte å nikke og ønske passasjerene på første klasse velkommen til flyavgangen fra Atlanta til Sydney i Australia. Hun gjorde sitt beste for å ignorere venninnen Ericas bemerkning. –Velkommen om bord… God kveld. Skal jeg ta jakken din?

Erica lente seg mot henne. –Har du tenkt å finne på noe vilt og skandaløst i Sydney, etter at jeg har reist hjem?

Zoe lo tørt. –Neppe. Jeg har en hel haug med oppgaver som må gjøres unna før bryllupet.

–Det høres ikke særlig gøy ut, sa Erica og dultet borti Zoe. –Velkommen til livet som gift. Erica fniste av sin egen spøk. –Vel, jeg foreslår at vi tyller i oss enorme mengder alkohol i de to dagene vi får sammen i Sydney. Vi kan rigge oss til i hotellets spa.

–Det høres bra ut, erklærte Zoe.

–Kanskje vi har flaks –og massøren viser seg å være en diger, muskuløs australier.

–Kanskje det. Zoe måtte skjule et smil. Ericas ekteskap var preget av lite sex.

–Alvorlig talt –jeg kommer til å savne deg på denne ruten, Zoe.

–Takk for det, men innenriksrutene gjør det mulig for meg å være mer hjemme.

–Du skifter nok tilbake om et par år, sa Erica tørt.

Zoe rynket pannen og vendte oppmerksomheten mot passasjerene igjen.

–Velkommen om bord… God kveld… Skal jeg ta jakken din?

–Ja, takk.

Da hun hørte den brede, australske aksenten, så Zoe opp og møtte de mest intense, grønne øynene hun noensinne hadde sett. De var halvåpne og kantet med rette, solblekede øyevipper. Mannen bak dem var høy med kortklippet, lyst hår og antydning til skjeggstubber på det markerte hakepartiet. Zoe hev etter pusten. Den fremmede utstrålte rå maskulinitet. Skinnfrakken han tok av seg hadde samme nyanse som brent oker og fikk en til å tenke på det solsvidde landet i den australske ødemarken. Under frakken bar han en skreddersydd, grå dress, men skjortekragen var åpen, og han hadde løsnet på slipset.

Cowboy og forretningsmann? Så… fengslende. –Har du hatt et hyggelig opphold i Atlanta, sir? spurte hun idet hun tok frakken og dressjakken han rakte henne.

–Ja, det har jeg, sa han med et smil. –Men det er alltid deilig å komme hjem og sove i sin egen seng.

Bemerkningen var uskyldig nok i seg selv, hun hadde hørt den utallige ganger før fra andre passasjerer. Men det var noe ved måten han sa det på som fikk henne til å se for seg den store mannen liggende naken og utstrakt i en gigantisk treseng. Zoe tok seg sammen med en kraftanstrengelse. Hva var det som feilte henne?

–Kan jeg få se ombordstigningskortet ditt, sir? Jeg skal vise deg til setet ditt.

Han rakte henne reisedokumentet, og pulsen hennes skjøt i været. Han satt på en av hennes rader. Hun kastet et blikk på navnet hans –Colin Cannon –og rakte kortet tilbake. –Denne vei, mr Cannon.

Zoe kjente blikket hans i nakken idet han fulgte etter henne, og av en eller annen grunn var hun med ett utrolig glad for at hun hadde gjort seg flid med utseendet. Hun var iført en av de mest kledelige uniformene hun hadde å velge mellom, en som besto av et svart skjørt og en tynn, duegrå genser, og hun hadde festet det mørkebrune håret i en lavtsittende knute i nakken. Straks skjente hun på seg selv. Hvorfor brydde hun seg om hva denne passasjeren mente om utseendet hennes? Det sømmet seg ikke en kvinne som skulle gifte seg med drømmemannen om en måneds tid.

–Vær så god, sir. Sete 4A. Mitt navn er Zoe, og jeg skal ta meg av behovene dine under den første halvdelen av flyturen. Hun sto så nær ham at hun måtte se rett opp på den høye mannen. Nærheten gjorde henne urolig, og med ett var det som om den høflige bemerkningen hennes fikk dobbeltbunn.

–Zoe… et pent navn. Han rullet opp skjorteermene så muskuløse, solbrune armer med et fint lag lyse hår kom til syne.

–T-takk. Vil du ha noe å drikke før avgang?

–En vodka med is, takk.

Zoe var lettet da hun kunne smette inn i den smale byssen for å lage drinken. Til hennes forferdelse banket hjertet som besatt, og hun var varm i kinnene.

–Heldiggrisen, hvisket Erica i øret hennes. –Du får alltid kjekkasene.

–Bytt rad med meg, sa Zoe inntrengende.

Erica knep øynene sammen. –Hvorfor det?

Zoe forsøkte fortvilet å komme på en unnskyldning. –Eh… jeg får merkelige vibber fra mr 4A.

Erica lente seg bakover for å ta en kikk på den aktuelle mannen.

Zoe grep venninnens arm. –Ikke se! Da skjønner han at vi snakker om ham.

Erica gliste. –Hva så? Hva slags vibber er det du snakker om? Han ser ikke ut til å være en pervers fyr.

–Nei, han er ikke pervers. Han er… eh…

–Han er het. Erica gispet. –Å, herregud –du liker ham, ikke sant?

Zoe fnyste. –Det er vanvittig. Jeg skal gifte meg om en måned, husker du det? Hun følte seg ille til mote og rørte ved Ericas arm. –Kan du ikke bare gjøre meg denne tjenesten?

Erica trakk på skuldrene. –Greit. Men jeg må advare deg. Paret i 8A og B later til å være på randen av skilsmisse.

Zoe løftet drinken hun hadde laget i stand. –Takk. Jeg gir ham denne, så tar jeg en kikk på det krigerske paret ditt.

Hun pustet lettet ut da hun gikk tilbake til Colin Cannons seterad. Den store kroppen hans opptok hver tomme av den rause seteplassen, og de lange bena strakte seg helt bort til seteryggen foran. Mannen var like stor og uhemmet som fødelandet hans.

Han så opp, lot blikket vandre over bena og hver tomme av kroppen hennes til de fikk øyekontakt. Det beundrende blikket hans skapte liksom et vakuum rundt dem, Zoe fikk dotter i ørene, som om luftrykket i kabinen hadde endret seg. Det var noe ved denne mannen som talte til henne… gjorde henne forvirret. Med kun et blikk hadde han vekket et kvinnelig instinkt dypt inne i henne, vekket det og fått det til å vokse seg sterkt. Pusten hennes gikk raskere, halsen snørte seg sammen. Det var helt klart en klok beslutning å bytte seterader med Erica, avgjorde hun. Det var noe… noe uhåndterlig i luften, noe hun ikke våget å utforske nærmere.

Hun skalv lett på hånden da hun rakte ham drinken, og det med god grunn. Da fingrene hans strøk borti Zoes, skjøt ilinger opp langs armen hennes. Merkelig nok fikk hun en følelse av déjà vu, men hun kunne ikke sette fingeren på hva det skyldtes. Ikke at hun ønsket det heller.

–Mr Cannon, sa hun, –det viser seg at jeg ikke skal ha ansvaret for denne seteraden likevel.

Skuffelsen vistes i ansiktet hans. –Har jeg skremt deg vekk?

Zoe svelget. –Det har ikke noe med deg å gjøre, sir.

Det så ut som han ikke trodde henne, men han løftet glasset mot henne likevel. –Takk skal du ha, da.

Hun nikket og gikk sin vei. Med ett følte hun seg underlig nedstemt… det var som om hun hadde snudd ryggen til et møte som kunne ha endret livet hennes. Noe vidunderlig… eller farlig. Da hun kastet et stjålent blikk over skulderen på australieren med gullhåret, så han fremdeles på henne med de intense, grønne øynene.

Zoe snudde seg bort og fikk frem et smil til det unge, karrierebevisste paret Erica hadde advart henne mot. Jill og Jeremy Osbourne dolket hverandre ganske riktig med blikket, og de utvekslet giftige replikker i en tone som ikke lovet godt for den lange turen de hadde foran seg. Enda verre –begge gjorde sitt ytterste for å trekke Zoe inn i konflikten.

–Hva synes du om en kvinne som pakker ned tjuetre par sko til en tidagerstur? spurte Jeremy Osbourne syrlig.

–Hva synes du om en mann som tar med seg den bærbare pc-en når han skal på sin andre bryllupsreise? spurte Jill Osbourne like syrlig.

–Er dette deres første besøk i Australia? spurte Zoe vennlig.

–Ja, sa de i kor, begge like mutte.

–Jeg ville egentlig til Hawaii, sa kvinnen anklagende.

–Jeg trodde dette skulle bli et eventyr, svarte mannen.

–Vil du ha meg til å tro at denne turen ikke har noe å gjøre med det faktum at de største kundene dine befinner seg i Sydney? spurte konen hans.

–Jobben min betaler for skoene dine! repliserte han.

–Sydney er et romantisk valg for bryllupsreise nummer to, sa Zoe beroligende.

–Er du gift? spurte Jill Osbourne.

–Om en måned, så, sa Zoe med et smil.

–Du har fremdeles tid til å ombestemme deg, erklærte kvinnen med overbevisning.

–Det lever virkelig ikke opp til forventningene, skjøt ektemannen inn  og brettet ut avisen sin.

Den anspente stemningen mellom paret var til å ta og føle på. De visste nøyaktig hvilke knapper de skulle trykke på, og de fortsatte å terge hverandre mens de satte til livs et deilig måltid bestående av kjøtt og havets frukter. Den fyldige rødvinen lot bare til å nøre opp under kranglingen. Zoe holdt tann for tunge, men i sitt stille undret hun på hvorfor de fremdeles var gift når de åpenbart hatet synet av hverandre. Hvis hun og Kevin noensinne begynte å krangle sånn som det der…

Hun ristet på hodet. Hun og Kevin ville aldri bli slik. Ville de vel?

De hadde vært sammen i nesten seks år, og forlovet i tre av dem. De kjente hverandre så godt at hun av og til følte at de allerede var gift. Det var behagelig å være så… trygge på hverandre. Hun kunne ikke forestille seg at hun og Kevin noensinne ville fly i strupen på hverandre slik som dette paret gjorde. Det påvirket alle rundt dem…

Skapte tvil.

Og det var tåpelig, var det ikke? Ingen ekteskap var perfekte. Hun kjente Kevins særegenheter, og han kjente hennes. Det var da bra at de hadde vært venner før de ble kjærester? Og det var bare bra at de ikke var enige i ett og alt, det betydde bare at de begge måtte jenke seg. Ikke at de ville ende opp som dette krigerske paret… eller som hennes egne kranglevorne foreldre… eller Kevins.

Den murrende uroen hennes ble forsterket av det faktum at hun kjente australierens blikk på seg da hun beveget seg rundt i førsteklassekabinen, særlig da de mellomlandet i San Francisco for å tanke drivstoff, og de fleste passasjerene benyttet anledningen til å strekke på bena. Han skrittet frem og tilbake i midtgangen, og den store kroppen hans opptok mesteparten av den tilgjengelige plassen. Selv ikke første klasse var laget for menn av hans størrelse. Hun undret vagt på om han kunne være en profesjonell idrettsutøver. Colin Cannon stammet i alle fall fra et ganske eksepsjonelt sett med gener, og den muskuløse kroppsbygningen vitnet om at han ikke hadde for vane å tilbringe dagene sine bak et skrivebord –selv om han gikk i dress.

Blikkene deres møttes, og hun kjente en iling av kvinnelig fryd langs ryggraden. Hun var like oppmerksom på ham som om de hadde sittet ved siden av hverandre og knærne deres hadde vært i berøring. Det var en merkelig følelse, det var som om alle andre på flyet var statister i det private, lille dramaet som utspilte seg mellom de to. Hvordan kunne hun føle så sterk kjemi overfor en person hun knapt hadde vekslet to ord med?

Det var umulig, avgjorde hun og rev blikket til seg. Det var en illusjon som skyldtes den tynne luften, tretthet og bryllupsnerver. Hun måtte skyve mannen ut av tankene før de la ut på den siste og lengste strekningen av flyturen til Sydney. Hun måtte ta hånd om passasjerene på seteradene hun hadde ansvaret for, deriblant det krevende, sytende paret.

Da skiftet hennes var over, og de befant seg et sted over Stillehavet, hadde ekteparet Osbourne heldigvis sovnet –i likhet med de fleste andre passasjerene. Kabinen var mørklagt, med unntak av et ensomt leselys over mannen i sete 4A. Han lot til å være fullstendig oppslukt av en tykk, innbundet rapport, han satt med bøyd hode og noterte fra tid til annen noen ord i margen.

Hun hadde lyst til å spørre ham om hvilken bransje han var i, eller om han ville ha et teppe –hva som helst for å få høre den behagelige aksenten hans. Det sitret i kroppen hennes, hun følte seg trukket mot ham, til tross for at flere seterader skilte dem. Det var en ukjent følelse. Hun flørtet aldri med passasjerene, hun takket aldri ja til noen av de mange invitasjonene hun fikk fra ungkarer og gifte menn på reisene sine. Hun hadde alltid vært trofast mot Kevin, hun hadde aldri så mye som vurdert å havne opp i en situasjon som kunne utarte seg.

Før nå. Det var noe utrolig fascinerende ved denne mannen. Zoe angret nesten på at hun hadde byttet rader med Erica. Kanskje hun kunne ha fått vite noe om ham i løpet av flyturen, noe som kunne få ham til å virke mindre tiltalende. Kanskje han var gift og hadde en hel skokk med unger… kanskje han var innblandet i lyssky forretninger… kanskje han var mannssjåvinist… kanskje han hadde et tvilsomt menneskesyn.

Akkurat som om han fornemmet at hun så på ham, snudde han seg og smilte, og deretter vinket han henne bort til seg.

Zoe hadde ikke noe annet valg enn å adlyde. Hjertet hennes banket raskere for hvert skritt hun tok. Hun stanset opp ved setet hans og lente seg ned for å unngå at samtalen deres vekket de andre passasjerene. –Ja, mr Cameron?

–Jeg er lei for å måtte bry deg, Zoe, men jeg glemte noe i lommen på dressjakken min –og jeg så ikke hvor du hengte den.

Han luktet som et mildt, ukjent krydder som varmet lungene hennes.

–Jeg skal hente den til deg, sa hun lavt.

–Takk. Han smilte, og smilet nådde de oppsiktsvekkende, sexy øynene som rommet akkurat nok munterhet til å fordrive enhver mistanke om at han kunne være farlig.

Turen til garderobeskapet brakte henne utenfor hans synsfelt, noe som ga henne et par minutter til å gjenvinne fatningen. Hun oppførte seg som en skolejente, hun lot seg påvirke av en manns fysiske nærvær. Det lignet henne slett ikke. Hun holdt hånden mot pannen og kjente at hun var varm. Kanskje hun brygget på noe. Hun pustet langsomt ut. Ja, litt hvile og et par aspirin ville gjøre underverker.

Zoe fant jakken til mr Cannon og løftet den ut av skapet. Da hun hengte den over armen, ramlet imidlertid noe ut av innerlommen og landet ved føttene hennes. En svart gullsmedeske. Passende størrelse for en ring. Hun løftet den opp og så seg om for å forsikre seg om at ingen så henne. Hun strøk fingeren over fløyelslokket og kjempet mot trangen til å   åpne den. En forlovelsesring, kanskje? Det virket sannsynlig, for mr Cannon bar ingen giftering.

Det var det vanvittige, fullstendig urimelige stikket av sjalusi overfor den ukjente kvinnen som fikk henne ned på landjorden igjen. Dette var galskap, hun burde tenke på forlovelsesringen hun bar på fingeren sin, ikke bekymre seg for kjærlighetsforholdet til en vilt fremmed mann.

Irritert på seg selv slapp hun esken ned i jakkelommen og bar jakken bort til ham. Han nikket til takk og stakk hånden ned i en av de andre lommene for å fiske opp en lommedatamaskin. –Jeg hater denne greia, sa han forlegent. –Men jeg klarer meg ikke uten den.

Han hadde åpenbart ikke tenkt på det som lå i esken –og det burde ikke hun heller gjøre.

–Mr Cannon, skiftet mitt er over nå. Hvis det ikke var noe annet, så sier jeg farvel.

Et glimt av interesse kom til syne i øynene hans. –Så du har fri nå?

Forferdet over hvordan kroppen hennes reagerte på det minste signal fra hans side, fuktet hun leppene. –Ja. Nyt resten av flyturen.

Hun rettet seg opp og gikk nedover midtgangen for å slå av en prat med flyvertinnen som skulle overta radene hennes. Erica kom gående mot henne med rynket panne. –Jøss, han kjekke australieren er rene sexbomben, Zoe, men han er ganske kjedelig. Selv om han nærmest sluker deg med blikket…

–Det har jeg ikke lagt merke til, sa Zoe lett.

Erica så interessert ut. –Hvordan gikk det med ekteparet?

–De er fremdeles gift, utrolig nok. Zoe hentet skuldervesken sin fra bagasjehyllen. Det var tåpelig, men hun følte seg ørlite glad for å høre at Colin Cannon ikke hadde lagt an på livlige, blonde Erica. Så han var ingen rundbrenner.

Ikke at det spilte noen rolle for henne.

Et par minutter senere sank hun ned i setet hun hadde fått tildelt på økonomiklasse, setet hun skulle sitte i de resterende seks timene av flyturen.

Hun burde ha lagt seg til å sove med en gang. Hun var sliten, og ryggen verket. Men tankene hennes kvernet rundt i hodet, hjernen hennes nektet å glemme australieren på første klasse, hvis grønne øyne hadde vandret over kroppen hennes med åpenlys seksuell interesse. Det var smigrende, det fikk henne til å føle seg levende og tiltrekkende. For selv om hun visste at Kevin elsket henne, så var han ikke akkurat lidenskapelig av natur. Han var mer opptatt av fantasifotball og treningsøktene til neste sykkelritt enn av sex. De hadde faktisk ikke hatt sex på flere uker, på grunn av begges hektiske hverdager og alle bryllupsforberedelsene. Hun hadde overbevist seg selv om at det ikke var noe problem –det ville bare gjøre bryllupsreisen enda deiligere.

Men hun var ensom… og Kevins manglende oppmerksomhet fikk henne til å føle at hun visnet.

Før tankene hennes vandret av sted i altfor farlige retninger, fisket hun opp ringpermen som rommet alle detaljene i «Zoe og Kevins bryllup». I permen lå side på side med vareprøver, bestillingsskjemaer, kvitteringer og tidsskjema. Fremdeles gjensto bordplasseringen til prøvemiddagen og mottagelsen, spillelisten for bandet, borddekorasjoner, gavene til forloverne og ekteskapslisensen.

Samt omtrent tusen andre detaljer.

Fra vesken hentet hun opp en bunke post som ble holdt sammen av en gummistrikk. Postkassen hennes hadde vært stappfull av brosjyrer fra fotografer, matleverandører, blomsterdekoratører og reisebyråer i det siste. Men innimellom reklamen lå kontrakter som skulle leses og signeres, og regninger som måtte betales. Hun bladde gjennom konvoluttene og fisket ut en regning fra brudesalongen, et bestillingsskjema fra limousinutleiefirmaet og en kontrakt fra videofotografen. Det var også kort fra venner og slektninger som ikke kunne komme i bryllupet –hun og Kevin skulle åpne dem sammen senere.

Hun kikket på den neste konvolutten, som var utstyrt med avsenderadresse Jacksonville, Florida –kunne det være fra Covington Women’s College? Hun måtte smile. Det var vel nyhetsbrevet for tidligere studenter, med en notis om hennes forestående bryllup. Takknemlig for litt lett lesestoff, åpnet hun konvolutten og trakk ut et følgebrev og en lilla konvolutt som det var noe kjent ved. Hun skummet brevhodet –Doktor Michelle Alexander.

Zoe rynket pannen. En av foreleserne ved colleget?

Kjære miss Smythe,

Som avgangsstudent ved Covington Women’s College fulgte du introduksjonskurset i seksualpsykologi. Du husker kanskje at en av oppgavene på kurset besto i at studentene skulle skrive ned sine seksuelle fantasier og legge besvarelsen i en forseglet konvolutt, som deretter skulle sendes til studenten etter ti år. Vedlagt finner du konvolutten du leverte inn, den ble arkivert ved hjelp av en tallkode for å sikre anonymitet. Jeg håper at innholdet kan vise seg å være konstruktivt for deg –uansett hvordan livssituasjonen din er nå ti år senere. Hvis du har spørsmål, kommentarer eller tilbakemeldinger, må du gjerne kontakte meg.

Beste hilsen

Doktor Michelle Alexander

Zoe måtte le for seg selv. «Sex for nybegynnere», hadde studentene kalt kurset. Hun husket de halvkvalte knisene, de avslørende forelesningene og den selvsikre, veldreide professoren. Hun husket også oppgaven, men hun kunne ikke huske hva hun hadde skrevet.

Zoe fiklet med den lilla konvolutten og kjente at hun med ett var nervøs. Hun skulle snart gifte seg. Var dette virkelig rett tidspunkt til å rippe opp i de seksuelle fantasiene som en gang hadde fått det til å sitre i henne?

Skal hennes mest hemmelige
dremmer bli virkelighet?

